Diari Oficial de la Generalitat Valenciana


Sumari del DOGV 9558, del 21-03-2023 (2023/2728)

ORDRE 1/2023, de 9 de març, de la Conselleria d'Hisenda i Model Econòmic, per la qual es modifica l'Ordre 4/2021 de 4 de maig, de la Conselleria d'Hisenda i Model Econòmic, per la qual es desplega el Decret 171/2020, de 30 d'octubre, de Consell, d'aprovació del Reglament orgànic i funcional de la Conselleria d'Hisenda i Model Econòmic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/03/09/1/dof/vci/html**

### Dades del document

Número de DOGV
:   9558

Data del DOGV
:   21-03-2023

Secció del DOGV
:   I. DISPOSICIONS GENERALS

Número del document
:   2023/2728


Data del document
:   09-03-2023

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * legislació
    * administració regional
    * reglament intern

ORDRE 1/2023, de 9 de març, de la Conselleria d'Hisenda i Model Econòmic, per la qual es modifica l'Ordre 4/2021 de 4 de maig, de la Conselleria d'Hisenda i Model Econòmic, per la qual es desplega el Decret 171/2020, de 30 d'octubre, de Consell, d'aprovació del Reglament orgànic i funcional de la Conselleria d'Hisenda i Model Econòmic. [2023/2728]  
Preàmbul  
  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pels decrets del Consell 168/2020, de 30 d'octubre; 184/2020, de 13 de novembre; 8/2022, d'11 de febrer; 27/2022, d'11 de març, i el Decret 189/2022, de 3 de novembre, ordena en el títol IV l'estructura i les competències dels òrgans superiors i directius de la Conselleria d'Hisenda i Model Econòmic.  
L'article 56 de l'indicat Decret 105/2019, relatiu a l'organització de la Conselleria d'Hisenda i Model Econòmic, determina que s'aprovarà el reglament orgànic i funcional de la Conselleria mitjançant un decret del Consell, i que amb posterioritat es desenvoluparà el nivell administratiu a través de la corresponent ordre.  
En data 24 de novembre de 2020, es va publicar en el DOGV núm. 8959, de 24.11.2020, el Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Posteriorment, en data 7 de maig de 2021, es va publicar en el DOGV núm. 9078 l'Ordre 4/2021, de 4 de maig, de la Conselleria d'Hisenda i Model Econòmic, on es desenvolupa el Reglament orgànic i funcional de la Conselleria d'Hisenda i Model Econòmic. I en data 20 d'abril de 2022, en el DOGV núm. 9321 es publica l'Ordre 1/2022, de la conselleria d'Hisenda i Model Econòmic, per la qual es modifica l'esmentada Ordre 4/2021.  
L'article 11.2 de l'Ordre 4/2021, de 4 de maig, disposa les funcions del Servei del Fons Social Europeu, entre les quals es troben les de promocionar i dinamitzar els programes europeus en matèria de formació i integració professional, així com la participació en qualsevol convocatòria europea que tinga per finalitat el perfeccionament professional i la gestió del Programa Eurodisea i el Programa ALMA (Aim, Learn, Master, Achieve) en l'àmbit de la Comunitat Valenciana. En el marc del Fons Social Europeu, ALMA té com a objectiu ajudar joves que ni treballen, ni estudien, ni reben formació encaminada cap al mercat laboral i especialment els col·lectius més desfavorits d'entre 18 i 29 anys que per aqueix motiu són vulnerables pel que fa a les seues oportunitats d'accés al treball o a la formació per motius individuals o estructurals, a fi de facilitar la inclusió d'aquest col·lectiu en el mercat laboral i en la societat quan retornen de l'estranger en haver millorat les seues capacitats, coneixements i experiència.  
  
Hi ha una necessitat de garantir la imparcialitat del Servei del Fons Social Europeu en les seues tasques de selecció d'operacions respecte a les pròpies d'execució dels òrgans gestors, al mateix temps que es volen distribuir les tasques d'una manera equilibrada entre el Servei del Fons Social Europeu i el Servei de Suport, Informació i Anàlisi de Programes i Projectes Europeus, i així també aconseguir una major eficàcia en la gestió.  
D'altra banda, l'article 14 de l'Ordre 4/2021, de 4 de maig, recull les funcions corresponents a la Subdirecció General d'Elaboració, Programació Pressupostària i Relacions Financeres amb les Entitats Locals, que s'estructura en tres serveis: el Servei d'Elaboració i Programació Pressupostària, el Servei d'Administració del Pressupost i el Servei d'Ordenació de les Relacions Financeres amb les Entitats Locals i Coordinació Juridicopressupostària.  
  
L'estructura actual de la Subdirecció, pel que fa a les funcions relatives a l'elaboració del pressupost i la programació econòmica, anual i plurianual, així com la gestió i el seguiment d'ingressos i del finançament afectat, no resulta suficient per a la realització de les tasques i funcions encomanades.  
La implementació pressupostària dels fons europeus que rep la Comunitat Valenciana, primer a través del REACT-EU (Fons d'ajuda a la recuperació per a la cohesió i els territoris d'Europa) i després a través del Mecanisme de Recuperació i Resiliència, ha produït un creixement no sols de les tasques de gestió diària quant a la imputació d'ingressos, sinó la necessitat del seguiment de la seua execució i justificació, al marge de les tasques necessàries per a la programació i pressupost d'aquests. I aquest augment del finançament també ha plantejat nous requeriments d'informació per part del Ministeri d'Hisenda, quant a l'execució, seguiment i control pressupostari dels ingressos i les despeses corresponents al Pla de recuperació i a la resta de programes amb finançament afectat, que també han suposat un increment dels recursos a gestionar a conseqüència de les mesures aprovades pel Govern de la Nació per a pal·liar els efectes de la crisi econòmica derivada de la guerra d'Ucraïna.  
  
Així mateix, la posada en marxa del nou sistema d'informació economicofinancera de la Generalitat (NEFIS), requereix l'especial dedicació del personal d'aquesta subdirecció, especialment quant al procés d'elaboració pressupostària. Però també en relació amb l'estudi, definició i codificació dels ingressos de la Generalitat per a la seua implementació en el nou sistema, de manera que permeta una adequada gestió, seguiment i control de la seua execució. El nou sistema d'informació NEFIS iniciarà la seua implantació per a les tasques d'elaboració del pròxim pressupost per a 2024, i això exigirà una major especialització i dedicació del Servei d'Elaboració per a la posada en marxa i implantació del sistema.  
Per tot això, la Subdirecció General d'Elaboració, Programació Pressupostària i Relacions Financeres amb les Entitats Locals requereix la creació d'un nou servei denominat Servei de Gestió d'Ingressos i Finançament Afectat, les funcions del qual se centrarien en l'àmbit dels ingressos i del finançament afectat, i que assumirà part de les funcions que actualment realitza el Servei d'Elaboració i Programació Pressupostària, a fi que les funcions corresponents puguen ser escomeses i realitzades amb la dedicació, seguretat i especialització que es requereix en la Direcció General de Pressupostos.  
D'altra banda, en l'última modificació del Decret 105/2019, de 5 de juliol, per mitjà del Decret 189/2022, de 28 d'octubre, se suprimeixen de la Direcció General de Tecnologies de la Informació i les Comunicacions les funcions administratives d'intervenció en matèria de ràdio i televisió, que passen a ser exercides pel Consell de l'Audiovisual de la Comunitat Valenciana.  
Per això, es fa necessària la modificació de l'article 24.2 de l'Ordre 4/2021, de 4 de maig, en la redacció que en fa l'Ordre 1/2022, referent al nom del Servei de Gestió de l'Espai Radioelèctric i Infraestructures Passives de Comunicacions, que passarà a denominar-se Servei de Telefonia i Infraestructures Passives de Comunicacions i que mantindrà les seues funcions, excepte les corresponents al Consell de l'Audiovisual de la Comunitat Valenciana.  
Per això, de conformitat amb el que s'estableix en els articles 28 e), 37, 65 i 72 de la Llei 5/1983, de 30 de desembre, del Consell, i les competències atribuïdes en l'article 4 i en la disposició final primera del Decret 171/2020, de 30 d'octubre, del Consell, pel qual s'aprova el Reglament orgànic i funcional de la conselleria d'Hisenda i Model Econòmic,  
  
  
  
Ordene  
  
Article únic. Modificació dels apartats 2 i 6 de l'article 11, modificació de l'apartat 1 i addició de l'apartat 4 en l'article 14, i modificació de l'apartat 2 de l'article 24 de l'Ordre 4/2021, de 4 de maig, de la Conselleria d'Hisenda i Model Econòmic, per la qual es desenvolupa el seu reglament orgànic i funcional.  
Es modifiquen els apartats 2 i 6 de l'article 11, modificació de l'apartat 1 i addició de l'apartat 4 en l'article 14, i modificació de l'apartat 2 de l'article 24 de l'Ordre 4/2021, de 4 de maig, de la Conselleria d'Hisenda i Model Econòmic, que queden redactats d'acord amb el que es disposa en l'annex I.  
  
  
Disposició final  
  
Primera. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 9 de març de 2023  
  
El conseller d'Hisenda i Model Econòmic,  
Arcadi España García  
  
  
ANNEX I  
  
Article 11. Subdirecció General de Projectes i Fons Europeus  
(…)  
2. Servei del Fons Social Europeu, que té atribuïdes les funcions següents:  
a) Planificar les actuacions de la Generalitat susceptibles de rebre finançament del Fons Social Europeu (FSE).  
b) Elaborar els programes operatius del FSE coordinadament amb l'Administració General de l'Estat i la Comissió Europea, així com els projectes, recaptant prèviament informació als diferents centres gestors.  
  
c) Gestionar les aplicacions informàtiques adequades per a la gestió de l'FSE sota la coordinació de la Direcció General de Tecnologies de la Informació i les Comunicacions.  
d) Secundar i organitzar l'assistència tècnica als centres gestors de l'FSE.  
e) Avaluar els programes operatius de l'FSE.  
f) Dur a terme el seguiment de les polítiques comunitàries en matèria de l'FSE.  
g) Dur a terme l'estudi i la proposta d'instruccions i la coordinació amb el Servei de Verificació dels Fons Europeus per a la deguda organització i coordinació de les tasques a realitzar en els centres gestors implicats en la gestió de l'FSE, vetlant per l'elegibilitat de la despesa.  
  
h) Controlar els ingressos procedents del Fons Social Europeu i la seua incidència en els pressupostos de la Generalitat.  
i) Retre comptes davant l'Administració General de l'Estat i la Comissió Europea del grau d'execució dels programes operatius, així com d'altres fons europeus la gestió dels quals s'assimile a la del Fons Social Europeu, com és el cas del Fons Europeu d'Adaptació a la Globalització (FEAG) o altres.  
(…)  
  
6. Servei de Suport, Informació i Anàlisi de Programes i Projectes Europeus, que té atribuïdes les funcions següents:  
a) Autoritzar, conéixer, seguir i controlar els projectes europeus en els quals participe la Generalitat i el seu sector públic instrumental, per al seu finançament europeu mitjançant una altre tipus de fons, convocatòries d'ajudes o instruments financers que convoquen institucions de la Unió Europea.  
b) Analitzar i coordinar totes les fonts de finançament europees diferents dels Fons Estructurals i d'Inversió Europeus i difondre a tots els organismes de la Generalitat i del seu sector públic instrumental, mitjançant la promoció de la participació d'aquests en les diferents convocatòries que es concreten.  
c) Informar entitats beneficiàries potencials de la societat valenciana, així com altres departaments de la Generalitat i el seu sector públic instrumental, sobre programes europeus, convocatòries de projectes, cerques de socis o configuració de consorcis i licitacions, entre altres iniciatives, en l'àmbit de la Unió Europea.  
d) Conéixer, difondre i assessorar sobre les diferents iniciatives relacionades o en el marc de la cooperació territorial europea.  
e) Supervisar les tasques relacionades amb l'Oficina INTERACT València i, especialment, els estudis i les propostes per a millorar els coneixements, mètodes, sistemes i procediments per a la gestió dels projectes de cooperació amb altres regions i institucions europees en el marc del Programa INTERACT.  
f) Col·laborar en la difusió de resultats de projectes europeus amb participació valenciana.  
g) Analitzar el retorn del finançament europeu captat, més enllà dels Fons Estructurals i d'Inversió Europeus (FEIE), per a conéixer la realitat europea de la Comunitat Valenciana, construir aliances amb altres regions europees o facilitar el seu posicionament internacional òptim, entre altres.  
h) Adaptar, des de la perspectiva de servei públic, la informació, la promoció i la captació del finançament europeu a les prioritats polítiques del Consell i a la realitat social, econòmica i mediambiental del territori, i també buscar sinergies i evitar duplicitats amb els FEIE.  
  
i) Promocionar i dinamitzar altres programes competitius, així com la participació en qualsevol convocatòria europea que revestisca caràcter estratègic per a la Comunitat Valenciana.  
j) Coordinar el posicionament i la participació de la Generalitat i el seu sector públic instrumental en programes, iniciatives, estratègies, plans, projectes o accions considerats rellevants des de la perspectiva del finançament i els fons amb origen a la Unió Europea.  
k) Conéixer, informar i assessorar respecte de finançament de caràcter competitiu amb origen fora de la Comissió Europea: altres institucions europees, Consell d'Europa, Organització Europea per a la Cooperació Econòmica, sistema de Nacions Unides, bancs internacionals de desenvolupament o qualsevol altra organització territorial o internacional.  
l) Promocionar i dinamitzar els programes europeus en matèria de formació i integració professional, així com la participació en qualsevol convocatòria europea que tinga per finalitat el perfeccionament professional.  
m) Gestionar el Programa Eurodisea en l'àmbit de la Comunitat Valenciana.  
n) Coordinar la gestió del Programa ALMA en l'àmbit de la Comunitat Valenciana.  
  
Article 14. Subdirecció General d'Elaboració, Programació Pressupostària i Relacions Financeres amb les Entitats Locals  
(…)  
1. Servei d'Elaboració i Programació Pressupostària, amb les funcions següents:  
a) Preparar, desenvolupar i coordinar el procés d'elaboració de l'avantprojecte de Llei de pressupostos de la Generalitat, així com l'anàlisi i, si escau, la implantació de noves tècniques d'elaboració del pressupost.  
b) Fer els treballs necessaris i preparar la documentació complementària corresponent a l'avantprojecte anual de pressupostos per a la seua elevació al Consell.  
c) Coordinar l'elaboració dels escenaris pressupostaris anuals i plurianuals d'acord amb els objectius d'estabilitat de la Comunitat, i la normativa d'estabilitat pressupostària i sostenibilitat financera, així com l'actualització i el seguiment d'aquests.  
d) Coordinar i preparar el subministrament de la informació que siga requerida en relació amb els pressupostos de la Generalitat, tant per l  
'Administració de l'Estat, com pels òrgans de control intern i extern.  
e) Coordinar les actuacions competència de la Direcció General de Pressupostos durant el procés de tancament i liquidació de l'exercici.  
f) Realitzar la coordinació i el seguiment de les actuacions sotmeses a la Comissió Delegada del Consell d'Hisenda i Assumptes Econòmics relativa a autoritzacions i/o excepcions de determinats expedients de despeses.  
g) Realitzar-ne qualsevol altra que li siga encomanada en relació amb les matèries que li són pròpies.  
2. Servei d'Administració del Pressupost, que té atribuïdes les funcions següents:  
(…)  
3. Servei d'Ordenació de les Relacions Financeres amb les Entitats Locals i Coordinació Juridicopressupostària, que té atribuïdes les funcions següents:  
(…)  
4. Servei de Gestió d'Ingressos i Finançament Afectat, amb les funcions següents:  
a) Estudiar, analitzar i efectuar el seguiment dels recursos del sector públic valencià en coordinació, quan siga procedent, amb el Servei de Finançament Autonòmic.  
b) Coordinar les relacions financeres amb altres administracions i ens públics en cooperació, quan siga procedent, amb el Servei de Finançament Autonòmic.  
c) Tramitar i formalitzar les propostes d'ingressos de la Generalitat, que no estigueren adscrits a altres centres directius.  
d) Efectuar el seguiment, la formalització i el control dels ingressos de la Generalitat i del seu sector públic, així com del finançament afectat.  
e) Coordinar i preparar el subministrament de la informació que siga requerida en relació amb els ingressos de la Generalitat, tant per l'Administració de l'Estat, com els òrgans de control intern i extern.  
  
f) Realitzar qualsevol altra que li siga encomanada en relació amb les matèries que li són pròpies.  
  
Article 24. Subdirecció General de Telecomunicacions  
(…)  
2. Servei de Telefonia i Infraestructures Passives de Comunicacions, que té atribuïdes les funcions següents:  
a) Dissenyar, planificar i proveir la infraestructura passiva de les xarxes de comunicacions en les seus de l'Administració de la Generalitat i els seus organismes autònoms, amb l'excepció dels centres sanitaris.  
b) Dissenyar, planificar i gestionar els serveis a usuaris de veu fixa i mòbil, serveis en mobilitat i serveis de videoconferència.  
c) Definir i supervisar la implantació d'estàndards, criteris i recomanacions tècniques de les infraestructures passives de comunicacions i de veu.  
d) Definir, aprovar i supervisar, amb la col·laboració de la resta de serveis de la DGTIC implicats, la connectivitat de sistemes IoT.  
e) Definir i implantar bones pràctiques per a l'ús dels serveis de comunicacions corporatives, en coordinació amb el servei amb competències en coordinació de projectes TIC i estàndards de qualitat.  
f) Qualssevol altres funcions d'anàloga finalitat que li siguen encomanades.


Còpia Permalink ELI